**אגם אוחריד** (במקדונית: **Охридско Езеро**, **Ohridsko Ezero**. באלבנית: **Liqeni i Ohrit**) נמצא למרגלות ההרים בין האזור הדרום-מערבי של מקדוניה הצפונית לבין מזרח אלבניה. האגם משמר מערכת אקולוגית מימית בעלת למעלה מ-200 מינים מקומיים והוכרז כאתר מורשת עולמית על ידי אונסק"ו ב-1979, יחד עם אזור האגם כולו. אולם, פעילות האדם בגדות האגם ובאזור האגירה שלו גורמת ללחץ על המערכת האקולוגית.

גאוגרפיה והידרולוגיה
--------------------

כנסיית יוחנן הקדוש בקניו על רקע האגם
אגם אוחריד הוא האגם העמוק בחבל הבלקן[דרוש מקור]. עומקו המרבי מגיע ל-288 מטר ועומקו הממוצע עומד על 155 מטר. הוא משתרע על שטח של 358 קמ"ר ואוגר בקרבו 55.5 ק"מ מעוקב של מים. אורך חופיו הוא 87.53 ק"מ, ואלה מתחלקים בין מקדוניה הצפונית (56.02 ק"מ) ואלבניה (31.51 ק"מ).

מקורם של אגם אוחריד ואגם פרספה הסמוך לו בתקופת הפליוקן לפני כ-5 מיליון שנים, ורק לאגמים ספורים בעולם היסטוריה כה ארוכה. בעוד שמשך חייהם של רוב האגמים בעולם אינו עולה על 100,000 שנים מרגע היווצרותם ועד שהם מתמלאים בסלעי משקע וגוועים, נראה כי במקרה של אגם אוחריד, התהליך נבלם בשל עומקו ובשל כמות סלעי המשקע הקטנה יחסית השוקעת בו. יתר על כן, בדרומו של האגם עדיין מתרחשת פעילות טקטונית העשויה לשמש משקל נגד לתהליך התמלאותו בסלעי משקע.

האגם מנקז שטח של כ-2,600 קמ"ר והוא ניזון בעיקר ממעיינות תת-קרקעיים לאורך חופו המזרחי וכן מנגר עילי וממשקעים. המוצא היחיד של האגם הוא דרך נהר הדרין השחור (אלבנית Drini i Zi; מקדונית Црн Дрим, Crn Drim) הזורם דרך אלבניה אל הים האדריאטי, ובדרך של התאיידות. היחס הגדול יחסית בין שטח האגם לבין גליל מימיו (1:7), גודלו הקטן יחסית של האחרון, והאקלים הים תיכוני היבש השורר באזור, מביאים לכך שמים שוהים באגם פרק זמן ארוך יחסית של כ-70 שנים בממוצע. מי האגם ידועים בנקיונם ובשקיפותם המאפשרים ראות עד לעומק של 22 מטר. כתוצאה מזרמי הרוח וסיבובו של כדור הארץ, נעים מי האגם לאורך חופיו של האגם נגד כיוון השעון.

החי
---

באגם מערכת אקולוגית עשירה הכוללת למעלה מ-200 מינים אנדמיים, ואלה נעים מפיטופלנקטון, אצות וזואופלנקטון דרך רכיכות וסרטנאים וכלה בדגים מקריני סנפיר ובדגים טורפים. באגם שני מיני טרוטה אנדמיים: "בלוויצה" ("Belvica", שם מדעי Acantholingua ohridana) וטרוטת אוחריד (Salmo letnica), אך בשל דיג יתר, וייתכן שגם בשל הרס אזורי הרבייה, אוכלוסייתם הצטמצמה.

נוסף על מינים אלה, קיימים באגם מיני בעלי חיים שאינם ייחודיים רק לו, ואלה כוללים מינים ניידים או מינים נודדים כמו הצלופח האירופי, אולם תנועתו של האחרון הוגבלה בשנים האחרונות בשל הקמת מפעלים הידרואלקטריים על הדרין השחור. בנוסף משמש האגם כאזור מחיה חשוב למינים רבים של עופות כמו עיטי שמש, ברבורים ועוד.

התיישבות אנושית
---------------

שלוש ערים שוכנות לחופי האגם - אוחריד וסטרוגה במקדוניה הצפונית, ופוגרדץ באלבניה. בנוסף שוכנים לחופיו מספר כפרי דייגים הנסמכים יותר ויותר על התיירות. זו פחתה בתקופת התפרקות יוגוסלביה והמשבר האתני בתוך מקדוניה בשנת 2001, אולם היא הולכת ומתאוששת מאז.

כ-131,000 איש חיים לחופיו של האגם, וכ-170,000 מתגוררים בגליל מימיו, נתון שגדל ביותר מפי שניים בחמישים השנים האחרונות. עובדה זו בצירוף היותו של האגם מוקד פופולרי לנופש ולתיירות דתית הפוקדת את האתרים הנוצריים שלחופיו, מכבידה על המערכת האקולוגית העדינה של האגם.

ראו גם
------

* התאונה באגם אוחריד (2009)

קישורים חיצוניים
----------------

ויקישיתוף מדיה וקבצים בנושא **אגם אוחריד** בוויקישיתוף
* מוניציפליות אוחריד
* פורטל התיירות של מקדוניה
* פורטל המידע של אוחריד
* פרופיל האגם באתר לייקנט
* פורטל התיירות שטרוגה
* זאב בן אריה, ‏אגם אוחריד - הפנינה של הבלקן, באתר GoTravel
* אגם אוחריד, באתר אנציקלופדיה בריטניקה (באנגלית)
* Europe's museum of living fossils - מאתר ה-BBC

* הגשר מעל מוצאו של נהר הדרין השחורהגשר מעל מוצאו של נהר הדרין השחור
* צמחי מים בחופו הדרום-מערבי של האגםצמחי מים בחופו הדרום-מערבי של האגם
* צבים לחוף האגםצבים לחוף האגם

| Flag of MacedoniaFlag of Macedonia סמל אונסק"וסמל אונסק"ו אתרי מורשת עולמית במקדוניה הצפונית |
| --- |
| 

|  |
| --- |
| מורשת הטבע והתרבות של אזור אוחריד (אוחריד ואגם אוחריד) (ביחד עם אלבניה) • יערות האשור העתיקים והבראשיתיים של הרי הקרפטים ושל אזורים אחרים באירופה (עם שבע עשרה מדינות נוספות) |

 |

| Flag of AlbaniaFlag of Albania סמל אונסק"וסמל אונסק"ו אתרי מורשת עולמית באלבניה |
| --- |
| 

|  |
| --- |
| בוטרינט • המרכזים ההיסטוריים של בראט ושל ג'ירוקסטרה • יערות האשור העתיקים והבראשיתיים של הרי הקרפטים ושל אזורים אחרים באירופה (עם שבע עשרה מדינות נוספות) • מורשת הטבע והתרבות של אזור אוחריד (ביחד עם מקדוניה הצפונית) |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007539698405171
* GND: 4116737-5
* LCCN: sh2004000598
* NKC: ge759842
* VIAF: 242132716
* WorldCat (עם VIAF): 242132716

 |